《题岑公洞》
宋代·赵善赣

真人邈何之，恍忽不可见。洞居独嵌空，壁留明珠溅。

藤萝含冥濛，竹柏斗葱茜。至幽合人心，远翠落江面。

野老乘篮舆，使君肆清燕。日影砌下倒，云容坐间变。

大木岩欲倾，邃壑路微转。峥嵘施屏风，点缀成彩绚。

虽云急行乐，胜赏殆亦遍。欲归重盘旋，拂石看古篆。

作者简介：赵善赣，太宗七世孙，不苛子（《宋史·宗室世系》九）。